*****

ΚΑΝΟΝΙΣΜΟΣ (ΕΟΚ) αριθ. 236/82 ΤΗΣ ΕΠΙΤΡΟΠΗΣ

της 29ης Ιανουαρίου 1982

περί παρατάσεως των μέτρων διασφαλίσεως κατά την εισαγωγή ζώντων φυτών στην Ελλάδα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

την πράξη προσχωρήσεως της Ελλάδος, και ιδίως το άρθρο 130 παράγραφος 2 τρίτο εδάφιο,

τον κανονισμό (ΕΟΚ) αριθ. 234/68 του Συμβουλίου της 27ης Φεβρουαρίου 1968 περί κοινής οργανώσεως αγοράς στον τομέα των ζώντων φυτών και των προϊόντων ανθοκομίας (1), και ιδίως το άρθρο 9 παράγραφος 2,

Εκτιμώντας:

ότι η Επιτροπή, δια του κανονισμού (ΕΟΚ) αριθ. 3655/81 της 18ης Δεκεμβρίου 1981 (2), θέσπισε μέτρα διασφαλίσεως κατά την εισαγωγή στην Ελλάδα ζώντων φυτών καταγωγής άλλων Κρατών μελών και τρίτων χωρών, μέχρι τις 31 Ιανουαρίου 1982·

ότι η Ελλάς ζήτησε από την Επιτροπή στις 14 Ιανουαρίου 1982 να παρατείνει τα μέτρα αυτά· ότι η αίτηση αυτή συμπληρώθηκε εν συνεχεία με συμπληρωματικά στοιχεία·

ότι λόγω των μαζικών εισαγωγών που πραγματοποιήθηκαν στην Ελλάδα προ της θεσπίσεως των μέτρων διασφαλίσεως, 20 % μόνο της ελληνικής παραγωγής ηδυνήθη να διατεθεί κατά τη διάρκεια της περιόδου εφαρμογής των ανωτέρω μέτρων, ενώ 40 % της παραγωγής αυτής διετέθη κατά τη διάρκεια της περιόδου από 20 Δεκεμβρίου 1980 μέχρι 20 Ιανουαρίου 1981·

ότι λόγω των διαθεσίμων υπολοίπων που υπάρχουν στα άλλα Κράτη μέλη και στις τρίτες χώρες υπάρχει φόβος ότι η λήξη των μέτρων διασφαλίσεως θα οδηγήσει στην εισαγωγή σημαντικών ποσοτήτων στην Ελλάδα και σε τέτοιες τιμές που η διάθεση πλέον των ελληνικών προϊόντων θα είναι δυσχερής·

ότι η κατάσταση της αγοράς, η οποία οδήγησε στη θέσπιση του κανονισμού (ΕΟΚ) αριθ. 3655/81, δεν υπέστη μεταβολές· ότι πρέπει ως εκ τούτου να παραταθούν τα μέτρα διασφαλίσεως που θεσπίσθηκαν από τον ανωτέρω κανονισμό για περίοδο η οποία είναι αναγκαία για την εξάλειψη των δυσχερειών που αναφέρονται ανωτέρω · ότι πρέπει εν τούτοις να μην εφαρμοσθούν τα μέτρα αυτά στις πρώτες υλες που προορίζονται για την παραγωγή ζώντων φυτών·

ότι συντρέχει λόγος να ληφθεί υπόψη η ειδική κατάσταση των σχετικών προϊόντων που ευρίσκονται καθ' οδόν προς την Ελλάδα κατά τη δημοσίευση του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 του κανονισμού (ΕΟΚ) αριθ. 3655/81 αντικαθίσταται από το ακόλουθο κείμενο:

«Άρθρο 1

1. Η θέση σε κατανάλωση στην Ελλάδα των προϊόντων που αναφέρεται στην παράγραφο 2, πρώτη περίπτωση, συμπεριλαμβανομένων των προϊόντων που ευρίσκονται σε μία εκ των καταστάσεων που αναφέρονται στο άρθρο 9 παράγραφος 2 της συνθήκης, απαγορεύεται μέχρι τις 5 Φεβρουαρίου 1982.

2. Οι διατάξεις του παρόντος κανονισμού:

- εφαρμόζονται στα ζώντα φυτά που υπάγονται στη διάκριση 06.02 Δ του Κοινού Δασμολογίου και αντιστοιχούν στους κώδικες ΝΙΜΕΧΕ:

- 06.02-54 και 58 (ροδόδενδρα (αζαλέαι),

- 06.02-83, 92 και 93 (φυτά υπαίθρου, άλλα εκτός δένδρων δενδρύλλια και οπωροφόρα, δασικά, μοσχεύματα έρριζα και νεαρά φυτά),

- 06.02-96 και 99 (φυτά κλειστών χωρών, άλλα εκτός μοσχευμάτων ερρίζων και νεαρών φυτών),

- δεν εφαρμόζονται στα προϊόντα που αναφέρονται στην πρώτη περίπτωση, για τα οποία παρεσχέθη απόδειξη ότι η αποστολή από την τρίτη χώρα ή το σχετικό Κράτος μέλος προς την Ελλάδα έλαβε χώρα προ της δημοσιεύσεως του παρόντος κανονισμού στην Επίσημη Εφημερίδα των Ευρωπαϊκών Κοινοτήτων.»

Άρθρο 2

Ο παρών κανονισμός αρχίζει να ισχύει την 1η Φεβρουαρίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 29 Ιανουαρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 55 της 2. 3. 1968, σ. 1.

(2) ΕΕ αριθ. L 364 της 19. 12. 1981, σ. 29.